6a138620cffdb5b01e31aeb0d0628ab7
### Πως πάω στις Οινούσσες;


travelmyth.gr
2020.45

Η μετάβαση στις Οινούσσες γίνεται ακτοπλοϊκώς. Το **λιμάνι** βρίσκεται στη νοτιοδυτική πλευρά του νησιού Οινούσσα, που είναι και το μοναδικό κατοικημένο νησί του συμπλέγματος. Το λιμάνι εξυπηρετεί τη σύνδεση της Οινούσσας με τον Πειραιά, την Καβάλα, τη Μύκονο, τη Χίο και άλλα νησιά.  

  

Η ακτοπλοϊκή σύνδεση της Οινούσσας με την [Αττική](https://www.travelmyth.gr/αττικη/ξενοδοχεια) από το λιμάνι του [Πειραιά](https://www.travelmyth.gr/πειραιας/ξενοδοχεια) γίνεται σε περίπου 9-12 ώρες. Από το λιμάνι της [Κάβάλας](https://www.travelmyth.gr/καβαλα-ανατολικη-μακεδονια-και-θρακη/ξενοδοχεια), η διαδρομή μέχρι την Οινούσσα διαρκεί περίπου 10 ώρες. Από τη [Μύκονο](https://www.travelmyth.gr/μυκονος/ξενοδοχεια), μπορείτε να φτάσετε στην Οινούσσα σε 7 ώρες. Τα δρομολόγια πλοίων που συνδέουν το λιμάνι της Χίου με την Οινούσσα, είναι συχνά και εκτελούν τη διαδρομή σε 25 έως 50 λεπτά. Εναλλακτικός τρόπος προσέγγισης της Οινούσσας από τη [Χίο](https://www.travelmyth.gr/χιος/ξενοδοχεια) είναι από το χωριό Λαγκάδα που βρίσκεται στο βορειοανατολικό μέρος του νησιού της Χίου.  

  

Απευθείας ακτοπλοϊκές συνδέσεις πραγματοποιούνται επίσης με το λιμάνι της Οινούσσας από την [Ικαρία](https://www.travelmyth.gr/ικαρια/ξενοδοχεια), τη [Λέσβο](https://www.travelmyth.gr/λεσβος/ξενοδοχεια), τη [Λήμνο](https://www.travelmyth.gr/λημνος/ξενοδοχεια), τα [Ψαρά](https://www.travelmyth.gr/ψαρρα/ξενοδοχεια), τη [Σύρο](https://www.travelmyth.gr/συρος/ξενοδοχεια) και τη [Σάμο](https://www.travelmyth.gr/σαμος/ξενοδοχεια) από τα λιμάνια στο Βαθύ και στο [Καρλόβασι](https://www.travelmyth.gr/καρλοβασι/ξενοδοχεια).  

  

Για όσους επιθυμούν να φτάσουν στην Οινούσσα με αεροπλάνο, το πλησιέστερο **αεροδρόμιο** βρίσκεται στη Χίο. Ο Κρατικός Αερολιμένας Χίου «Όμηρος» απέχει 4 χιλιόμετρα από το κέντρο της πόλης της Χίου, όπου βρίσκεται το κύριο λιμάνι του νησιού. Πολλά δρομολόγια πλοίων εκτελούνται καθημερινά από το λιμάνι της Χίου προς τις Οινούσσες.



87bb26d5f379f53b35061fbd142fd37a
### Που να μείνω στις Οινούσσες;


travelmyth.gr
2020.45

Καταλύματα εντοπίζονται στο μοναδικό κατοικημένο νησί του συμπλέγματος των Οινουσσών που ονομάζεται **Οινούσσα**. Το νησί διαθέτει ενοικιαζόμενα δωμάτια και σπίτια που είναι ελάχιστα σε αριθμό. Τα καταλύματα βρίσκονται στον οικισμό της Οινούσσας που αποτελεί το εμπορικό κέντρο του νησιού όπου βρίσκεται και το **λιμάνι**. Οι αποστάσεις από τις παραλίες και τα σημεία ενδιαφέροντος του νησιού είναι μικρές και καλύπτονται είτε με αυτοκίνητο είτε με τα πόδια.



230ac3be2f782cd45660a1734c48b396
### Ποια μέρη έχουν οι Οινούσσες;


travelmyth.gr
2020.45

Ο μοναδικός οικισμός του συμπλέγματος των Οινουσσών εντοπίζεται στο νησί Οινούσσα ή Αιγνούσα όπως αποκαλείται από τους ντόπιους. Εκεί βρίσκεται και το λιμάνι των Οινουσσών από το οποίο γίνεται απευθείας ακτοπλοϊκή σύνδεση με πολλά νησιά του Αιγαίου. Στον **οικισμό της Οινούσσας** συγκεντρώνεται όλο το μέρος του πληθυσμού του συμπλέγματος των Οινουσσών. Όμορφα μέρη μπορείτε να ανακαλύψετε στις γειτονικές ερημικές νησίδες που ανήκουν στο **Δήμο Οινουσσών** και είναι εύκολα προσβάσιμες με πλωτό μέσο.



bdf714d9a814be435f1a188eb9665acc
### Ποια είναι τα αξιοθέατα στις Οινούσσες;


travelmyth.gr
2020.45

Οι Οινούσσες είναι μία συστάδα νησιών που θεωρείται προστατευμένη περιοχή και είναι ενταγμένη στο Δίκτυο Natura 2000.  

  

Ο μοναδικός οικισμός του συμπλέγματος των Οινουσσών βρίσκεται στην Οινούσσα ή Αιγνούσα και αποτελεί στολίδι του Αιγαίου. Ο **οικισμός** είναι χτισμένος σε λόφο και αποτελείται από πολύχρωμα σπίτια με κεραμοσκεπές και πέτρινα διώροφα σπίτια ανάμεσα σε πλακόστρωτα δρομάκια. Τα αρχοντικά καπετανόσπιτα του νησιού προσδίδουν μία αριστοκρατική πινελιά στο πανέμορφο τοπίο.  

  

Φτάνοντας στο λιμάνι της Οινούσσας, θα αντικρίσετε το **γλυπτό της γοργόνας**, έργο της Μαίρης Παπακωνσταντίνου. Η γοργόνα, αιώνια σύντροφος του ναυτικού, φοράει στέμμα και κρατάει στο αριστερό της χέρι ένα ιστιοφόρο.  

  

Στο λιμάνι βρίσκεται και το **άγαλμα της Οινουσσίας μητέρας**, γυναικεία μορφή που κρατά μαντήλι. Με το τρόπο αυτό αποχαιρετά τα παιδιά της που ξεκινούν για κάποιο ταξίδι στο πέλαγος.  

  

Οι Οινούσσες διαθέτουν πλούσια ναυτική παράδοση και είναι ο τόπος καταγωγής επιχειρηματιών με δυναμική παρουσία στην παγκόσμια ναυτιλία. Το **Ναυτικό Μουσείο Οινουσσών** φιλοξενεί σπάνια εκθέματα και αξίζει να το επισκεφθείτε. Σχέδια ιστιοφόρων και ατμόπλοιων, μοντέλα πλοίων, ναυτικά όργανα και εργαλεία καραβομαραγκών είναι μερικά μόνο από τα αντικείμενα που φιλοξενεί το μουσείο. Στο Ναυτικό Μουσείο βρίσκονται επίσης παλιές φωτογραφίες, πίνακες ζωγραφικής και γλυπτά της Γεωμετρικής Εποχής.  

  

Στις Οινούσσες βρίσκεται το πρώτο άγαλμα της χώρας που αφιερώθηκε στους απολεσθέντες ναυτικούς. Μπορείτε να δείτε το **μνημείο του ανώνυμου Αιγνουσιώτη** αν περπατήσετε από το λιμάνι προς την πλατεία Ναυτοσύνης.  

  

Στον οικισμό της Οινούσσας, ανάμεσα σε παραδοσιακά σπίτια βρίσκεται ο **ναός του Αγίου Νικολάου**. Είναι ο πολιούχος Άγιος του νησιού και προστάτης των θαλασσινών. Ο μεγαλοπρεπής ναός είναι διακοσμημένος με περίτεχνες αγιογραφίες και φέρει χιλιάδες τάματα. Στο ναό φυλάσσεται από το 2001, τεμάχιο του Ιερού Λειψάνου του Αγίου που μεταφέρθηκε από τη [Σικελία](https://www.travelmyth.gr/σικελια/ξενοδοχεια) της [Ιταλίας](https://www.travelmyth.gr/ιταλια/ξενοδοχεια). Τον Δεκαπενταύγουστο, πλήθος κόσμου επισκέπτεται την περιοχή για να παρακολουθήσει το θρησκευτικό έθιμο της ταφής της Παναγίας.  

  

Αξιοθέατο του νησιού είναι και η **Ιερά Μονή Ευαγγελισμού της Θεοτόκου** που βρίσκεται στο βορειοδυτικό τμήμα της Οινούσσας. Το μοναστήρι εντυπωσιάζει τους επισκέπτες με την αρχιτεκτονική του, την τοποθεσία του αλλά και με τις αγιογραφίες που περιλαμβάνει, έργα του Φώτη Κόντογλου.  

  

Αν επισκεφθείτε το **ξωκλήσι του Προφήτη Ηλία** πάνω από τον οικισμό των Οινουσσών, θα απολαύσετε τη μοναδική θέα που προσφέρεται από το σημείο. Ενδιαφέρον παρουσιάζει και η **εκκλησία του Αγίου Γεωργίου**, που ήταν η πρώτη εκκλησία των Οινουσσών. Κατασκευάστηκε το 1750 και αναστηλώθηκε, καθώς υπέστει καταστροφές από τον σεισμό του 1949.  

  

Με καΐκι μπορείτε να επισκεφθείτε τις **νησίδες** που βρίσκονται γύρω από την Οινούσσα και να βρείτε παρθένες παραλίες και πολλά ξωκλήσια από όπου θα έχετε θέα στο Αιγαίο Πέλαγος και τις ακτές της Μικράς Ασίας.



a0128885010ecc74929995c6ede06505
### Ποιες παραλίες έχουν οι Οινούσσες;


travelmyth.gr
2020.45

Οι Οινούσσες διαθέτουν ακτογραμμή 48 χλμ. με πολλές παραλίες που μπορείτε να προσεγγίσετε μέσω του ασφαλτοστρωμένου οδικού δικτύου που διατρέχει την Οινούσσα ή ακόμη και με τα πόδια.  

  

Δυτικά του οικισμού των Οινουσσών βρίσκονται οι παραλίες **Μπιλάλι**, **Φασόλι**, **Απήγανος** και **Φώκια**. Στην παραλία Απήγανος βρίσκεται μικρή μαρίνα για σκάφη.   

  

Στη βόρεια πλευρά της Οινούσσας βρίσκονται οι απομονωμένες παραλίες **Χόχλακας** και **Κατσίκα** που είναι εκτεθειμένες στα μελτέμια.  

  

Ανατολικά του οικισμού της Οινούσσας βρίσκεται η όμορφη παραλία **Άγιος Ιωάννης** δίπλα στο παρεκκλήσι του Αγίου Ιωάννου. Στην ανατολική πλευρά του νησιού βρίσκεται επίσης ο **όρμος του Ασπαλαθρόκαμπου** και πολλές ακόμη μικρές γαλήνιες παραλίες.  

  

Αν επισκεφθείτε τις **νησίδες** Πασάς ή Παναγιά, Βάτος, Γαϊδουρόνησος, Ποντικονήσι, Αρχοντόνησο, Πρασονήσια και άλλα μικρά γειτονικά νησιά που συγκαταλέγονται στις Οινούσσες, θα βρείτε πολυάριθμες παραλίες με καταγάλανα νερά.



38b4ac9ca74cf8d3cc786c09d8ab988e
### Τι δραστηριότητες μπορώ να κάνω στις Οινούσσες;


travelmyth.gr
2020.45

Οι Οινούσσες, αν και μικρά νησιά, προσφέρονται για πλήθος δραστηριοτήτων και εξερεύνηση από την ξηρά ή τη θάλασσα.  

  

Η Οινούσσα ή Αιγνούσα είναι το κύριο νησί του συμπλέγματος και το μόνο που κατοικείται. Εκεί μπορείτε να κάνετε **πεζοπορία** και να ανακαλύψετε τις ομορφιές του τόπου, όλες σε κοντινή απόσταση από τον οικισμό του νησιού. Ακολουθήστε μία περιπατητική διαδρομή για να βρεθείτε σε ερημικές παραλίες, ξωκλήσια και την Ιερά Μονή Ευαγγελισμού της Θεοτόκου που αποτελεί αξιοθέατο της περιοχής. Στη διαδρομή θα συναντήσετε αρχοντικά καραβοκύρηδων και εγκαταλειμμένα αμπέλια από τις χρυσές εποχές παραγωγής οίνου στο νησί.  

  

Γνωρίστε την πλούσια ναυτική παράδοση του τόπου επισκέπτοντας το **Ναυτικό Μουσείο Οινουσσών** με τα σπάνια εκθέματα. Επισκεφθείτε τις **παραλίες** και απολαύστε επίσης **ψάρεμα** και **κατάδυση**. Οι γειτονικές νησίδες προσφέρονται επίσης για εξερεύνηση των παραλιών, του φυσικού τοπίου και του βυθού τους.



b575522f25588252adb94ad2b199b0c4
### Που να πάω στις Οινούσσες;


travelmyth.gr
2020.45

Ο **οικισμός των Οινουσσών** είναι το μοναδικό κατοικημένο μέρος του συμπλέγματος των νησίδων που αποτελούν τις Οινούσσες. Το γραφικό μέρος εντυπωσιάζει τους επισκέπτες με τα πολύχρωμα κεραμοσκεπή σπίτια, τα αρχοντικά των καραβοκύρηδων, τα πλακόστρωτα δρομάκια και τις εκκλησίες. Περιπλανηθείτε στο νησί και ανακαλύψτε την εντυπωσιακή **Ιερά Μονή Ευαγγελισμού** της Θεοτόκου, τις ήρεμες **παραλίες** και το **Ναυτικό Μουσείο των Οινουσσών**.  

  

Αν βρεθείτε στο μέρος μπορείτε να επισκεφθείτε κάποια από τις **νησίδες** του συμπλέγματος των Οινουσσών με όνομα Πασάς ή Παναγιά, Βάτος, Γαϊδουρόνησος, Ποντικονήσι, Αρχοντόνησο και Πρασονήσια. Τα ερημικά νησιά προσφέρονται για χαλάρωση στις παραλίες τους και εξερεύνηση του φυσικού περιβάλλοντος. Με τη βοήθεια πλωτού μέσου μπορείτε ακόμη να μεταβείτε στη **Χίο** ή στις **ακτές της Μικράς Ασίας** που βρίσκονται σε απόσταση αναπνοής από τις Οινούσσες.



c2c83f363746f899f0cdba090d053fc3
### Τι γεύσεις να δοκιμάσω στις Οινούσσες;


travelmyth.gr
2020.45

Στις Οινούσσες θα γευτείτε φρέσκα **ψάρια** και **θαλασσινά**, αλλά και εξαιρετικό **μέλι** που συλλέγεται στην περιοχή. Θα δοκιμάσετε νόστιμα πιάτα με πρώτες ύλες τα **άγρια χόρτα** και τα **σπάνια είδη μανιταριών** του τόπου. Στις ταβέρνες των Οινουσσών θα βρείτε παραδοσιακά φαγητά όπως **χορτόπιτα**, **μπουρεκλίκια**, **αιγνουσιώτικο χταπόδι**, αλλά και **χειροποίητα ζυμαρικά**.



625490fedbb85214caca5fff5f33c9ff
### Που βρίσκονται οι Οινούσσες;


travelmyth.gr
2020.45

Οι Οινούσσες είναι νησιωτικό σύμπλεγμα του βορειοανατολικού Αιγαίου και βρίσκονται μεταξύ Χίου και Μικράς Ασίας.



b5309fc51be13857510368a0ef7eb8b0
### Που ανήκουν οι Οινούσσες;


travelmyth.gr
2020.45

Οι Οινούσσες είναι σύμπλεγμα νησιών της Περιφέρειας [Βορείου Αιγαίου](https://www.travelmyth.gr/βορειο-αιγαιο/ξενοδοχεια). Στο Δήμο Οινουσσών περιλαμβάνονται οι νησίδες Πασάς ή Παναγιά, Βάτος, Γαϊδουρόνησος, Ποντικονήσι, Αρχοντόνησο, Πρασονήσια και άλλα εξίσου μικρά νησιά. Ο Δήμος Οινουσσών υπάγεται στην Περιφερειακή ενότητα Χίου.



aa4a82fa3d153b04064120cc24e91356
### Ποιος είναι ο πληθυσμός των Οινουσσών;


travelmyth.gr
2020.45

Σύμφωνα με την απογραφή του 2011, ο πληθυσμός των Οινουσσών ανέρχεται στους 826 κατοίκους.


